जतिसुकै मूल्य बढे पनि पहिला विदेश जाँदा चार लाखमा बेचेको जग्गा अहिले आठ लाखमा त किन्न सकिएला नि भन्ने लागेको थियो तर सकिएन । विदेशबाट छोरो फर्केपछि आफ्नो श्रीमान्ले अंशमा पाएको जग्गा जसरी पनि फिर्ता गरिदिन्छ भन्ने आमाको आशा थियो । श्रीमतीको चाहना यो थोत्रो घरमा कति दिन बस्ने ? नयाँ घर बनाउनु पर्छ भन्ने थियो । यस बीचमा आमाको खुट्टामा घाउ आएकोले उपचारमा निकै खर्च भएछ । छोरीको पढाइ र घर खर्च सबै मेरै कमाइकै भरमा चलेको थियो । मैले १५ लाख जति कमाएछु । कमाइ मध्ये आधा जति बचेको रहेछ । मेरो बुवाको नासो हो त्यो जग्गा । म जसरी पनि फिर्ता गरी छाड्छु भनेर आमालाई मनाएपछि घर बनाउने कुरा मिल्यो ।
